වෙළෙඳ අමාත්‍ය ආචාර්ය බන්දුල ගුණවර්ධනගේ සහ සංචාරක අමාත්‍ය ප්‍රසන්න රණතුංගගේ ප්‍රධානත්වයෙන් යුතුව ලොව පුරා විසිරී පැතිරී සිටින විදේශ දූත මණ්ඩල සාමාජිකයින්, වාණිජ දෙපාර්තමේන්තු නියෝජිතයින් හා අනෙකුත් නිලධාරීන් අතර හමුවක් අද (26) දින මාර්ගගත ක්‍රමය ඔස්සේ පැවැත්වුණා.සංචාරක ආකර්ෂණය වැඩි කරගැනීම සඳහා කඩිනම් ක්‍රමවේදයක් ක්‍රියාත්මක කිරීම මෙහි අරමුණයි.වෙළෙඳ අමාත්‍යාංශය, රජයේ වාණිජ දෙපාර්තමේන්තුව මෙන්ම සංචාරක අමාත්‍යාංශය, ශ්‍රී ලංකා සංචාරක ප්‍රවර්ධන කාර්යාංශයේ ඒකාබද්ධ මෙහෙයුම් තුළින් මෙරටට ඒ ඒ රටවල්වලින් සංචාරකයින් ගෙන්වා ගැනීම සඳහා ගත හැකි ක්‍රියාමාර්ග රැසක් මෙහිදී සාකච්ඡාවට ලක් කෙරුණා.පූර්ණ එන්නත්කරණයට ලක් කරන ලද සංචාරකයින් මෙරටට ගෙන්වා ගැනීම සඳහා වූ සෞඛ්‍යාරක්ෂක මාර්ගෝපදේශයන් සැපයීමට කටයුතු කිරීම තුළ මෙරට ජන ජීවිතයට කිසිදු අහිතකර බලපෑමක් ඇති නොවන අයුරින් මෙම සංචාරකයින් ගෙන්වා ගැනීම සඳහා කටයුතු කළ යුතු ආකාරය ද මෙහිදී සාකච්ඡා කළා.මෙහිදී අදහස් දැක්වූ වෙ‌ළෙඳ අමාත්‍යවරයා ප්‍රකාශ කළේ, ජාතික වශයෙන් අපහසු අවස්ථාවකදී ඒ ඒ තනතුරට පැවරී ඇති රාජකාරීවලට අමතරව හැකි උපරිම ශක්‍යතාවයෙන් යුතුව මෙරටට සංචාරක ආකර්ෂණය ලබා ගැනීමට කටයුතු කිරීමෙන්, රටේ ඇති වී තිබෙන විදේශ විනිමය අර්බුදයට සාර්ථකව මුහුණ දිය හැකි වන බවයි.එමෙන්ම දේශීය ආයුර්වේද ක්‍රමය, සිනමා කර්මාන්තය සඳහා පසුතල සැපයීම්, කාබනික නිෂ්පාදන මෙන්ම මෙරටට ආවේණික නිෂ්පාදනවල නිෂ්පාදන ධාරිතාවය වැඩි කිරීමටත් ඒ පිළිබඳව නිසි දැනුවත් කිරීම තුළින් පහසුවෙන්ම සංචාරක ආකර්ෂණය ලබා ගැනීමේ හැකියාව ද ලැබෙනු ඇති බව මෙහිදී අනාවරණය කෙරුණා.මීට අමතරව සිනමා කර්මාන්තයට අවශ්‍ය පසුතල සැපයීමටත්, සංචාරක හෝටල් ප්‍රවර්ධනය හා ගැමි පරිසර තුළ නව සංකල්ප බිහි කරමින් සංචාරක පුරවර ඇති කිරීමටත් මෙහිදී යෝජනා වූ අතර, ඒ සඳහා භූගෝලීය පිහිටීම් හා පාරිසරික සාධක මත පදනම් වෙමින් ඒ ඒ ප්‍රදේශයන්හි ජනතාව උනන්දු කරවීමේ අවශ්‍යතාව ද අමාත්‍යවරුන් විසින් පෙන්වා දෙනු ලැබුවා.